 जेह्‌ड़ियां घटनां होआ करदियां न ओह् इक नफरतयुक्त क्हानी ब्यान करदी ऐ।  पैह्‌ले तां सरकार ने इस गल्लै गी गै नकारी दित्ता जे कोई नेहा मामला घटत होआ ऐ।  तर्क एह् दित्ता जे दौनें महिलाएं जां तां इक दुऐ गी मारी दित्ता जां फ्ही डुब्बी गेइयां।  किश ध्याड़ें परैंत सरकार दी तरपा बाह्‌र आई इस जानकारी ने सरकार ते मुक्खमंत्री दौनें गी गै हास्यस्पद बनाई दित्ता।  सरकार ने बाद इच गलाया जे मेडिकल रपोट गलांदी ऐ जे दौनें महिलाएं कन्नै बलात्कार होआ हा।  इक दऊं ध्याड़ें परैंत तेजधार थेआर कन्नै कत्ल कीता गेआ हा।  ब सब्भने शा पहले मुक्खमंत्री ने जेह्‌ड़ा ब्यान दित्ता हा उसै ने लोकें बछकार चिंगारी गी ब्हा दित्ती।  प्रदर्शन दे दरान केई कीमती जिंदगियें दा नसकान होआ।  इस दरान सरकार ने इक अयोग गी मामले दी छानबीन करने लेई गठत कीता ब ओह्‌दी कारवाई बी शैंकायुक्त लगदी ऐ।  अयोग दा कम्म असलियत च सच्च तलाश करने दा ऐ ब जिस सच्च गी तलाशने दी जम्मैवारी उसी दित्ती गेई ऐ ओह् सच्च जनता जानदी ऐ भाएं गै सरकार उसी नकारा दी होऐ।  इक मात्तर रस्ता इयै ऐ जे इस मामले दी सुनवाई फास्ट ट्रैक न्याययिक प्रणाली दे माध्यम कन्नै शुरू करी दित्ता जा नेईं तां अग्ग होर बधी जाग ते नतीजे भैह्‌ड़े होङन।  डॉ. फारूख अब्दुल्ला दे वक्तव्य गी दिक्खेआ जा तां जेकर मुक्खमंत्री उनें कथत दोशी अधिकारियें दा, जिंदे बारै च डा. अब्दुल्ला दा गलाना ऐ जे ओह् लोक सरकार गी भटका दे न, बेनकाब करियै उंदे खलाफ कारवाई नेईं करदे न तां अपने कर्त्तव्य दी पूर्ति करने च मुक्खमंत्री नकाम साबत होङन।  जेकर नेहा नेईं कीता जंदा ऐ तां मुक्खमंत्री उमर अपने आपै गी संकट च पाऽ करदे न कीजे ओह् गलत दा साथ देइयै जनता दे रोहै गी ब्हा देने दा कम्म करा दे न। 